My werklikheid dus nou is: dat my cd vrygestel word op 25 Februarie 2009. Feit is dat NIKS in die lewe toevallig gebeur nie. Voorbeeld: ek besluit dat die 25ste Februarie na ’n goeie dag klink vir my. Ek wik en weeg oor opsies oor waar om dit te hou en besluit ek sal die Centurion Teater nader (ek was bevoorreg om verlede jaar daar tydens ’n Koos Kombuis show my engelse weergawe van Lisa se klavier daar te sing en ek is gereeld daar as toeskouer). Enige regdenkende (en ingeligte) mens weet dat die teater vir weke en selfs maande vooruit bespreek is deur al wat sanger, eenmanstuk en ensemblesis en jy dit nie sommer net gou-gou vir jou eie gebruik kan bespreek nie. Daardie feit skeel my om die een of ander rede minder (of het ek dit glad nie oorweeg nie?) en ek skakel vir Paulette. Seg vir haar van my planne en noem die datum. Sy kyk in haar dagboek en sê: “Die show wat geskeduleer was daardie aand is gekanselleer”! Nogal!? Nê?! En ek besef weereens – hier kom ‘n baksteen, BB, as jy dan nou regtig nie wil hoor nie! En so gee ek een stappie nader aan die werklikheid anderkant die droom.
Vir almal wat my al gelukgewens het; die van julle wat die lang pad ken wat ek al geloop het; vir elkeen wat al navraag gedoen het; vir ieder wat al ’n kaartjie bespreek het – vir elkeen wat al gevra het vir die cd – en vir die wat dit al bestel het nog voor julle dit gehoor het: dankie, dankie, duisend dankies!!